بې سرحده ډاکټران کندز کې امنیتي ضمانت غواړي
افغانستان کې بې سرحده ډاکټران وايي تر هغې چې د جګړې ښکېلې غاړې امنیتي ضمانت ورنکړي، د کندز روغتون نه پرانیزي.
افغانستان لپاره د بې سرحده ډاکټرانو مشر، ګیلم مولیني، د کندز په ښار کې د خپل فعالیت د بیا پیلولو لپاره د قوي امنیتي ضمانت غوښتنه وکړه. هغه وویل، چې پر روغتون د برید په اړه د امریکایانو تحقیق ورته د منلو نه دی "ام اس اف د پیښې په اړه د امریکا د نظامیانو پر تحقیق قناعت نکوي، بلکه غواړي، چې د بشر حقونو نړیوال کمیسیون دې په بېطرفانه ډول دا پېښه وپلټي." ښاغلي مولیني دا خبره بیا تکرار کړه، چې د جنګ پر وخت له روغتون څخه پر هېچا ډزې نه دي شوي او ټېنګار یې وکړ، چې له امنیتي ضمانت پرته روغتون نه پرانیزي. هغه وویل "تر هغې چې د جګړې ښکیلې غاړې د دا ډول پېښو د نه تکرار قوي ضمانت نه وي راکړی، خپل همکاران فعالیت ته نه پرېږدو. له افغان حکومت او امریکایانو نه به توافق اخلو، چې د روغتون په چارو کې به نظامي مداخله نکوي او د کارکوونکو، امبولانسونو، مریضانو او نورو له زورونو به هم لاس اخلي". نوموړي دا خبره هم وکړه چې، د افغان حکومت او امریکا تر منځ د روغتون پر بیا ابادولو خبرې روانې دي. څو میاشتې مخکې طالبانو د کندوز ښار ونیوه او بیا امریکايي الوتکو د بې سرحده ډاکټرانو پر روغتون برید وکړ، چې ۴۲ تنه په کې ووژل شول. امریکا د هر وژل شوي کورنۍ ته ۶۰۰۰ او د ټپي کورنۍ ته ۳۰۰۰ډالر ورکړل، خو بې سرحده ډاکټران دا کمې بولي او د نورو مرستو غوښتنه کوي. امریکا پر روغتون هوايي برید یوه انساني تېروتنه وبلله او ښکیلو شپاړسو نظاميانو ته یې انضباطي سزا هم ورکړه. گل رحیم نیازمن له کال ٢٠٠٢ نه له امریکا غږ اشنا راډیو سره د خبریال په حیث کار کوي. په کندوز پوهنتون کې لومړی د اقتصاد او وروسته د ادبیاتو له پوهنځي څخه فارغه شوی. د افغانستان په شمال کې د مدني او ادبي ټولنو فعال غړی دی.